कविताओं में कला परोसने का हुनर
देवकन्या ठाकुर कुल्लू से संबंध रखने वाली एक ऐसी युवा प्रतिभा है, जिसका पत्रकारिता, डाक्यूमेंट्री फिल्म और साहित्य से संबंध है। देवकन्या को उनकी प्रतिभा के लिए मिले सम्मानों की सूची बहुत लंबी है। पुरस्कारों की बात छोड़ कर हम देवकन्या की कविताओं की बात करें तो इनकी कविताओं में एक संदेश है जो बाहर झांकता है लेकिन अपने भीतर का ध्यान नहीं छोड़ता।
देवकन्या की कविताओं में अपनी मातृभूमि के पात्र आते हैं जो कविता को दूर-दूर तक ले जाते हैं और उनकी शब्द संरचना कभी कभी चौंका देती है कि छोटी उम्र में बड़े अनुभव का कलात्मक बयान करने का हुनर कोई उपहार ही तो नहीं। देवकन्या की कविताओं में बर्फ ऐसी आती है जैसे आसमान में भेड़ों से ऊन निकाली जा रही हो और उसके फाहे ज़मीन पर उतर आए हों। चिड़ियों के घोंसले को किसी युवती का दुपट्टा ढँक रहा हो। ‘चिड़िया भी देखकर हैरान है/ कि यह कफन है/ या कि किसी अल्हड़ युवती का सफेद दुप्ट्टा/ जिसने ढक लिया है/ उसका घोंसला।’
देवकन्या ने अपनी संस्कृति और आंचलिकता को बहुत अध्यन के बाद भी नहीं छोड़ा है, जिसके चलते उनकी कविताओं का जादू देखते ही बनता है। संभावना संपन्न इस कवयित्री को भावी कवियों की सूची में प्रथम पंक्ति में देखा जाना चाहिए। देवकन्या की कविताएं आश्वस्त करती हैं, साथ ही साथ वो अनेक विधाओं में अभूतपूर्व कार्य करने में लगी हुई हैं, जिन्हें राज्य स्तर पर ही नहीं बल्कि राष्ट्रीय स्तर पर सराहा जा रहा है।
देवकन्या ठाकुर
फिल्म,पत्रकारिता और साहित्य में दखल, अनेक कविताएँ प्रकाशित, फिल्मनो वुमेन्स लैंड के लिए राष्ट्रीय स्तर पर अनेक पुरस्कार, कुल्लू से संबंध, फिलहाल शिमला में नौकरी।
hin_Deva hin_Deva hin_Deva hin_Deva mai_Deva hin_Deva